DA Den Europæiske Unions Tidende CE 84/307

(2004/C 84 E/0355)

SKRIFTLIG FORESPØRGSEL E-0121/04

af Antonio Di Pietro (ELDR) til Kommissionen

(26. januar 2004)

Om: Integreret drift af affaldshåndteringen i Casale sul Sile kommune (Treviso)

Casale sul Sile kommune (Treviso) har med en beslutning af den 22. oktober 2002 (n. 25) tilsluttet sig Consorzio intercomunale Priula (det fælleskommunale konsortium Priula) uden at afholde offentligt udbud. Dette konsortium står for området kaldet TV2 og blev stiftet i 1987 med det formål at samle driften af affaldshåndteringen i de tilknyttede kommuner. Konsortiet har udskrevet renovationsopgaver til firmaet Contarini SpA, hvor det har aktie majoritet.

I samme beslutning præciseres det, at tilslutningen indebærer køb af 0,1 andel, der er mindste adgangskvote, og som beregnet på baggrund af værdien af konsortiet og tilsvarende selskaber udgør cirka 30 000 EUR. Desuden indebærer købet accept af konsortiets vedtægter og regler samt efterfølgende ændringer, og at affaldshåndteringen og den påfølgende anvendelse og opkrævning af takster skal overdrages til konsortiet.

I beslutningen præciseres det yderligere, at ledelsen foregår »direkte, det vil sige, at konsortiet repræsenterer fællesskabet«, og at »den kommunale administration ikke rådede over den nødvendige sagsbehandlingstid til at kunne afholde en europæisk udbudsprocedure og på samme tid ikke var villig til at give yderligere forlængelse til firmaet, som tidligere stod for tjenesten«. I en artikel i det kommunale meddelelsesblad har borgmesteren skrevet, at en afholdelse af et europæisk udbud ville betyde accept af det vindende selskab »udelukkende på baggrund af økonomiske kriterier, og at det ville blive problematisk at foretage direkte indgreb overfor organisationen og kvaliteten af dens tjenester«.

Kan Kommissionen i lyset af ovenstående oplyse, om det ikke står i modsætning til de principper om gennemskuelighed og konkurrence, som er fastlagt i EU's regler og love, at udbyderen har overdraget den fulde drift af en offentlig tjeneste til en direkte valgt tilbudsgiver, som der i øvrigt også er indgået partnerskab med, hvilket tilmed afslører en interessekonflikt?

Svar afgivet på Kommissionens vegne af Frederik Bolkestein

(4. marts 2004)

Overdragelsen af affaldshåndteringen i Casale sul Sile, som det ærede parlamentsmedlem henviser til i sin forespørgsel, indgår i den mere generelle problematik vedrørende den italienske lovgivning om forvaltning og tildeling af lokale offentlige tjenesteydelser.

Som Kommissionen allerede har præciseret i sin besvarelse af skriftlig forespørgsel nr. 555/03 fra det ærede parlamentsmedlem (1), er denne lovgivning for øjeblikket genstand for en overtrædelsesprocedure i henhold til EF-traktatens artikel 226. Som led i denne procedure har Kommissionen i 2000 fremsendt en åbningsskrivelse til Italien, og i 2002 en supplerende åbningsskrivelse.

Inden for sektoren for lokale offentlige tjenesteydelser i Italien er der for nylig gennemført en reform ved lov nr. 326 af 24. november 2003 og lov nr. 350 af 24. december 2003.

Kommissionen vil på ny gennemgå de lovgivningsmæssige rammer i medfør af ovennævnte love og træffe beslutning om opfølgningen af den overtrædelsesprocedure, der er indledt over for Italien.

(1) EUT C 222 E af 18.9.2003.